寄滿子權
作者：王令
朝代：宋

paragraphs: 子權今謂何，久不治簡書。
子素賜我多，豈以此遂疏。
予亦如常時，病與貧相俱。
冉冉草没階，客脚不踏廬。
貴者事名位，崖岸誇異殊。
賢者縱肯來，顧我欲取無。
惟餘齪齪徒，吾亦羞與居。
潭潭一室空，編帙環三隅。
暴陽不憂償，偷飽幸未誅。
且可延朝昏，憂思老頑愚。
獨有思子懷，涕下時喑嗚。